送宣州簽判馬屯田兼寄知州邵司勳
作者：梅堯臣
朝代：宋

paragraphs: 寒溪翠拖碧玉带，蒼山晴卧蛻骨龍。
水邊苦竹抽肥笋，石上老蕨拳紫茸。
泊船繫纜宿明鏡，昭亭廟古攢瘦松。
陰風雨電潭心起，雲遮北嶺如墨濃。
田秧浸綠白鷺立，內史出喜嘉賓從。
昔時謝公來賽神，蘭肴作椒金作鍾。
聯詩姓何名已失，板蠹粉落蟲鳥蹤。
我鄉復傳召南化，磨鏤黑石君亦逢。